Babaen ti programa ti Coastal Resource Management (inter-agency) nga idauluan ti Gobierno Munisipal, ti DA-LGU ti nangmobilisar kadagiti nadumaduma a sektor a tumulong iti linawas a pannakadalus ti igid ti baybay kadagitoy a nadakamat a barangays nangruna ta kasibsibet dagiti bagyo a nangpataud ti wara ken rugit.
Nupay kasta, maipatungpal latta ti panagdaldalus iti igid ti baybay manipud ti bulan ti Enero agingga iti Disiembre tapno mapreserbar ti breeding area dagiti ikan, imbatad ni Mr. Edgar S. Balangatan, Municipal Technologist ken Municipal Environment and Natural Resources Officer-Designate ti LGU-Cabugao.
Segun kada Mr. Robert Savella ken Mrs. Milagros Ramirez-Paz, agpada a Municipal Technologists ken Fisheries Coordinator ti LGU-Cabugao, makitintinnulong dagiti gunglo ti mangngalap, Konseho ti Barangay, Rural Improvement Club (RIC), 4-H Club, Benepisiario ti 4’Ps ken agbasbasa nga ubbing iti pannakaipakni dagiti rugit ken maidaknir a kayo ken bulbulong iti igid ti baybay.
Naaramid ti nasaknap a panagdalus ti grupo idi Setiembre 7 sadiay Barangay Dardarat, Setiembre 9 sadiay Barangay Daclapan, ken Setiembre 10 sadiay Barangay Salapasap. Linawas met ti maaramid a panagdalus ti grupo iti parte ti Barangays Pug-os, Sabang, Namruangan ken Salomague.
ilo_Latn ilo_Latn ilo_Latn ilo_Latn